གཅིག་བྱས་ན་ང་ཚོའི་སྐད་ཡིག་གིས་གཞུང་འབྲེལ་གྱི་ལས་རིམ་སོགས་ཡིག་ཆ་ཁག་གི་ནང་དོན་བཤད་ཐུབ་ཀྱི་མེད་པ་ཡིན་ནམ།ཡང་ན་གཞུང་གི་འབྲེལ་ཡོད་ལས་བྱེད་ཚོས་བོད་ཡིག་ཐོག་ལས་རིམ་དང་མགྲོན་ཤོག་ཚད་ལྡན་ཞིག་བཟོ་ཐུབ་ཀྱི་མེད་པས་རེད།གང་ལྟར་རྒྱུ་མཚན་གང་ཡིན་མ་ཤེས་ཀྱང་དེང་སང་གཞུང་གི་མགྲོན་ཤོག་དང་ལས་རིམ་སོགས་ཡིག་ཆ་མང་པོ་ཞིག་སྐད་ཡིག་གཞན་གྱི་ཐོག་བཟོས་ཡོད་རེད།གནད་དོན་དེའི་ཐོག་ནས་བལྟས་ན།བཀའ་ཤག་འདིས་དངོས་གནས་བོད་སྐད་ཡིག་ལ་བརྩི་མཐོང་དང་དོ་སྣང་བྱེད་ཀྱི་མེད་པ་གསལ་པོ་རེད།མ་གཞི་ནས་སྐུ་ངོ་བཀའ་བློན་ཚོས་བོད་སྐད་ཡིག་དང་རིག་གཞུང་ཡག་པོ་ཤེས་ཀྱི་ཡོད་མེད་ལ་མ་ལྟོས་པར།ཁོང་ཚོ་ད་ལྟའི་ཆར་སྒྲིག་འཛུགས་འདིའི་འཛིན་སྐྱོང་བཀའ་ཤག་གི་འགན་ཁུར་མི་སྣ་གཙོ་བོ་ཡིན་པའི་ཆ་ནས།སོ་སོས་སློབ་སྦྱོང་བྱེད་མ་ཐུབ་ཀྱང་སྲིད་ཇུས་རྒྱུན་འཁྱོངས་དང་ལག་བསྟར་བྱེད་དགོས་པ་དེ་མིག་སྔུན་གྱི་ལས་འགུལ་ཁ་ཚ་དགོས་གཏུགས་ཤིག་ཆགས་ཡོད་རེད།ཡིན་ན་ཡང་སྐུ་ངོ་ཚོས་ཐུགས་བསམ་དེ་འདྲ་བཞེས་ཀྱི་མེད་པ་འདྲ།ཁ་སང་བོད་མིའི་སྒྲིག་འཛུགས་ཀྱི་མང་གཙོའི་དུས་ཆེན་ཐེངས་༥༤པ་སྲུང་བརྩིའི་ལས་རིམ་ཞིག་དང་མགྲོན་ཤོག་ཅིག་འབྱོར་སོང་།ལས་རིམ་དང་མགྲོན་ཤོག་དེའི་རྒྱབ་མདུན་གྱི་ཡི་གེ་ཚང་མ་དབྱིན་ཡིག་ཁོ་ནའི་ཐོག་བྲིས་འདུག་པས་བོད་ཡིག་ཚིག་གཅིག་མཐོང་རྒྱུ་མི་འདུག